b'\n_START_ARTICLE_\nLiteino tiltas\n_START_SECTION_\nIstorija\n_START_PARAGRAPH_\nDar iki miesto \xc4\xafk\xc5\xabrimo \xc5\xa1ioje vietoje buvo perk\xc4\x97la, jungianti Naugardo ir Vyborgo keli\xc4\x85 va\xc5\xbeiuojantiems \xc4\xaf \xc5\xa0vedij\xc4\x85. XIX a. prad\xc5\xbeioje \xc4\x8dia pastatytas pontoninis, o 1875 m. pagal in\xc5\xbeinieriaus A.Struv\xc4\x97s projekt\xc4\x85 prad\xc4\x97tas statyti nuolatinis tiltas._NEWLINE_Statybos darbai vyko sud\xc4\x97tingomis s\xc4\x85lygomis: Nevos gylis \xc5\xa1ioje vietoje \xe2\x80\x93 net 24 metrai, pakrant\xc4\x97je gruntas \xe2\x80\x93 mink\xc5\xa1tas molis. Vienos atramos vietoje rasta nuskendusi bar\xc5\xbea su akmenimis, kitos \xe2\x80\x93 did\xc5\xbeiulis riedulys. Avarij\xc5\xb3 metu \xc5\xbeuvo keliasde\xc5\xa1imt statybinink\xc5\xb3.\n_START_SECTION_\nKonstrukcija\n_START_PARAGRAPH_\nTilt\xc4\x85 statant naudotos naujos tuo laiku technologijos. Plieno tvirtumas leido pusantro karto, palyginus su prie\xc5\xa1 tai statytu Nikolajaus (Blagove\xc5\xa1\xc4\x8densko) tiltu, padidinti atstum\xc4\x85 tarp atram\xc5\xb3. Atramas jung\xc4\x97 jung\xc4\x97 metalin\xc4\x97s kniedytos arkin\xc4\x97s 53,25 m, 65,77 m, 74,55 m, 67,97 m ir 53,04 m. ilgio angos. Vienos angos svoris buvo ma\xc5\xbedaug 6550 ton\xc5\xb3. \xc5\xa0e\xc5\xa1toji 21,3 m ilgio anga buvo pasukama, j\xc4\x85 atidarius gal\xc4\x97jo plaukti didesni laivai. Ant vertikalios a\xc5\xa1ies pritvirtint\xc4\x85 sparn\xc4\x85 per 20 min. pasukdavo a\xc5\xa1tuoni darbininkai (v\xc4\x97liau \xc4\xafrengta 36 a.j. galingumo vandens turbina)._NEWLINE_Kesonai tilto atramoms statybos metu buvo did\xc5\xbeiausi Rusijoje \xe2\x80\x93 462,3 m\xc2\xb2. Atramos u\xc5\xbepildytos butobetonu, apdailintos ro\xc5\xbeiniu granitu._NEWLINE_Tilto plotis tarp tur\xc4\x97kl\xc5\xb3 buvo 24,43 m (va\xc5\xbeiuojamoji dalis \xe2\x80\x93 17,04 m). Tur\xc4\x97klai i\xc5\xa1lieti i\xc5\xa1 ketaus pagal arch. K. Rachau projekt\xc4\x85. Kiekvienos sekcijos centre pavaizduotas kartu\xc5\xa1as su miesto herbu \xe2\x80\x93 susikertantis skeptras, j\xc5\xabrinis ir upinis inkaras dviej\xc5\xb3 undini\xc5\xb3 rankose._NEWLINE_Liteino tiltas buvo pirmasis pasaulyje nuolatinis tiltas, ap\xc5\xa1viestas elektriniais \xc5\xa1viestuvais._NEWLINE_1966\xe2\x80\x931967 m. tiltas rekonstruotas: ant sen\xc5\xb3j\xc5\xb3 atram\xc5\xb3 buvo sumontuotos 2500 ton\xc5\xb3 sverian\xc4\x8dios plienin\xc4\x97s sijos, pakeistos metalin\xc4\x97s atram\xc5\xb3 konstrukcijos bei \xc5\xbeibintai, po tiltu paupyje \xc4\xafrengti p\xc4\x97s\xc4\x8di\xc5\xb3j\xc5\xb3 takai laiptai link vandens bei dviej\xc5\xb3 lygi\xc5\xb3 transporto nuva\xc5\xbeiavimas. Besisukanti anga pakeista \xc4\xaf pakeliam\xc4\x85 ir sumontuota gilesn\xc4\x97je up\xc4\x97s vietoje. 50 metr\xc5\xb3 ilgio ir 3200 ton\xc5\xb3 sveriantis pakeliamasis sparnas \xc5\xa1iuo metu \xe2\x80\x93 sunkiausias pasaulyje. Jis per dvi minutes pakyla 67 laipsni\xc5\xb3 kampu._NEWLINE_Rekonstrukcijos metu va\xc5\xbeiuojamoji dalis prapl\xc4\x97sta de\xc5\xa1im\xc4\x8dia metr\xc5\xb3, \xc4\xaf abi puses galima va\xc5\xbeiuoti trimis eismo juostomis.'